###### *Projekts*

**Informatīvais ziņojums**

**„Par Eiropas Savienības programmu *Erasmus+* un *Eiropas Solidaritātes korpuss***

**īstenošanai nepieciešamo finansējumu 2019. un 2020.gadā”**

**Ievads**

Ministru kabineta 2016.gada 16.novembra sēdē tika izskatīts informatīvais ziņojums “Par Eiropas Savienības programmas izglītības, mācību, jaunatnes un sporta jomā "Erasmus+" īstenošanas nodrošināšanai nepieciešamo finansējumu 2016. gadā un turpmākajos programmas īstenošanas gados”. Latvijas valsts budžeta līdzfinansējums (turpmāk – valsts līdzfinansējums), kas ar Ministru kabineta lēmumu (prot. Nr.63 28.§,turpmāk – protokollēmums) tika piešķirts Eiropas Savienības (turpmāk – ES) *Erasmus+* programmas atbalstam, 2016., 2017. un 2018.gadā tika mērķtiecīgi izmantots paredzētajam nolūkam.

Šajā laikposmā Izglītības un zinātnes ministrija (turpmāk – ministrija) kā *Erasmus+* programmas valsts iestāde Latvijā ir nodrošinājusi programmas ieviešanas atbilstību Eiropas Parlamenta un Padomes 2013. gada 11. decembra Regulas (ES) Nr. 1288/2013, ar ko izveido Savienības programmu izglītības, apmācības, jaunatnes un sporta jomā „Erasmus+” un atceļ Lēmumus Nr.1719/2006/EK, Nr.1720/2006/EK un Nr.1298/2008/EK (turpmāk – regula Nr. 1288/2013), un Eiropas Komisijas (turpmāk – Komisija) prasībām. Ar valsts budžeta dotācijas atbalstu tika nodrošināts neatkarīgais audits programmas valsts aģentūrās. Katru gadu no Komisijas ir saņemts atzinīgs vērtējums par *Erasmus+* programmas īstenošanas, pārvaldības un uzraudzības kvalitāti Latvijā, kā arī par finansējuma efektīvu apguvi.

Augstākās izglītības sektorā ieguldītais valsts līdzfinansējums nodrošinājis ienākošo un izejošo mobilitāšu skaita pieaugumu **Latvijā** un atbalstu dalībniekiem: studentiem - iespēju mācīties un doties praksē, bet mācībspēkiem un personālam - iespējupasniegt lekcijas ārvalstu augstskolās vai doties profesionālajā pilnveidē. Sekmēta arī Latvijas augstskolu sadarbība ar programmas partnervalstīm, īpaši Austrumu partnerības un Centrālāzijas valstīm, kas ir vieni no Izglītības un zinātnes ministrijas (turpmāk – ministrija) noteiktiem prioritāriem reģioniem augstākajā izglītībā. 2018.gada konkursā starp *Erasmus+* programmas un partnervalstīm tika piešķirts valsts līdzfinansējums 355 934,00 *euro* apmērā atbalstītajiem projektu pieteikumiem no 20 Latvijas augstskolām.

Saskaņā ar regulā Nr.1288/2013 noteikto, kā arī ievērojot ar Komisiju noslēgtos *Erasmus+* programmas īstenošanas Latvijā granta līgumus, valsts aģentūras Jaunatnes starptautisko programmu aģentūra (turpmāk – JSPA) un Valsts izglītības attīstības aģentūra (turpmāk – VIAA) organizēja ikgadējos decentralizēto programmas aktivitāšu projektu konkursus, veica iesniegto projektu pieteikumu izvērtēšanu, projektu darbības ciklu pārvaldību un projektu ieviešanas uzraudzību. Ar aģentūru īstenoto daudzveidīgo pasākumu palīdzību tika nodrošināts atbalsts izglītības un jaunatnes politikas mērķu sasniegšanai, tostarp panākta augstas kvalitātes projektu sagatavošana.

Vadošais informācijas izplatīšanas un komunikācijas kanāls par programmu *Erasmus+* ir vienotā nacionālātīmekļa vietne [www.erasmusplus.lv](http://www.erasmusplus.lv), kuru uztur un administrē abas valsts aģentūras. Tīmekļa vietnē vienkopus atrodami visi *Erasmus+* programmas jaunumi, sadarbības piedāvājumi, informācija par pasākumiem un projektu konkursiem. Vietnes kopējais skatījumu skaits 2016.-2018.gadā sasniedza 124 800. *Erasmus+* aktualitātes tiek regulāri atspoguļotas arī aģentūru individuālajās tīmekļa vietnēs un sociālajos tīklos.

2017.gads bija nozīmīgs ar *Erasmus+* programmas trīsdesmitgadi Eiropā, kuras ietvaros abas valsts aģentūras rīkoja pasākumus dažādām mērķauditorijām, lai izvērtētu sasniegumus un ietekmi uz izglītības un jaunatne politikas jomām Latvijā, diskutētu par programmas nākotni. Ilgtspējīgu projektu īstenotājiem VIAA pasniedza kvalitātes balvu “Spārni 2017”. Valsts aģentūras regulāri izvērtēja projektu īstenotāju apmierinātību un projektu ietekmi. Vērtējot projektu rezultātus, secināms, ka lielu ieguldījumu izglītības kvalitātes attīstībā ir devusi *Erasmus+* programmā piedāvātā mobilitātes iespēja, kurā piedalās arvien vairāk dalībnieku. Pastiprināta vērība tika pievērsa projektu rezultātu ilgtspējai.

JSPA turpināja administrēt mācību mobilitātes, stratēģiskās partnerības, jauniešu un jaunatnes politikas veidotāju tikšanās projektus. JSPA īstenoto atbalsta pasākumu rezultātā ir palielinājies **to** Latvijas administratīvi teritoriālo vienību īpatsvars, kurās tiek nodrošināta jauniešu līdzdalība biedrību un pašvaldību iestāžu, tostarp jauniešu centru, īstenotajos projektos programmas *Erasmus+* jaunatnes sektorā. 2014.gadā programmas aktivitātēs piedalījās jaunieši no 36% pašvaldību teritoriālajām vienībām, līdz 2018.gada beigām - 69%. 2018.gadā trīs atklātajos konkursos iesniegti 347 projekti, no kuriem finansiālu atbalstu saņēma 125, nodrošinot iespēju iesaistīties 4 467 jauniešiem un jaunatnes darbiniekiem, uzlabojot to kompetences un darba ar jaunatni kvalitāti. Piedaloties mācību mobilitātēs, dalībnieki var saņemt Eiropā atzītu neformālās izglītības atzīšanas sertifikātu *Youthpass*, kas tādējādi sekmē viņu iesaistīšanos darba tirgū. Dalībnieku apgūto kompetenču atzīšanai 2018.gadā izsniegts 3 091 *Youthpass* sertifikāts, kas ir par 37% vairāk nekā 2017. gadā izsniegto sertifikātu skaits.

2016.gadā tika atzīmēta Eiropas Brīvprātīgā darba 20. gadadiena, un JSPA darba kārtībā bija brīvprātīgā darba attīstīšana. Pēdējo trīs gadu laikā ik gadu Latvijā uzņemti vairāk kā 150 ārvalstu jaunieši, savukārt vismaz 100 Latvijas jaunieši nosūtīti uz citām valstīm veikt brīvprātīgo darbu. Ir paplašinājies Brīvprātīgā darba organizāciju teritoriālais pārklājums. Šobrīd Latvijā ir akreditēta 181 organizācija, kas uzņem vai nosūta brīvprātīgos, nodrošinot iesaisti brīvprātīgā darba projektos 44% Latvijas administratīvi teritoriālajās vienībās.

2017.-2018.gadā, lai nodrošinātu jaunatnes politikas mērķu sasniegšanu, JSPA par prioritātēm noteica jauniešu sociālās iekļaušanas un līdzdalības veicināšanu. 2018.gadā 33% (2017.gadā 25%) no īstenotajiem projektiem tika aktualizētas tādas tēmas kā invaliditāte, jaunieši ar ierobežotām iespējām. Projektos iesaistīto dalībnieku skaits ar ierobežotām iespējām veido 20% no dalībnieku kopējā skaita, un šo jauniešu iesaiste katru gadu pieaug par 15%, salīdzinot ar iepriekšējo gadu. *Strukturētā dialoga* projektu ietvaros jauniešu līdzdalība tikai veicināta, nodrošinot viņiem iespēju piedalīties diskusijās ar lēmumu pieņēmējiem jaunatnes politikā. Viens no redzamākajiem JSPA organizētajiem ikgadējiem pasākumiem, kurā mērķgrupas tiek iepazīstinātas ar programmu *Erasmus+*, ir projektu ideju attīstīšanas festivāls „Projektu nakts”.

VIAA turpināja administrēt programmas *Erasmus+* projektus skolu, profesionālās izglītības, pieaugušo izglītības un augstākās izglītības sektoros: mācību mobilitāte un stratēģiskās partnerības projekti. 2016.gadā tika pieteikti un izvērtēti 310projektu pieteikumi, 2017.gadā – 295, 2018.gadā - 269. 2016.-2018.gadā tika apstiprinātas vairāk kā 15 330 mobilitātes, piešķirot finansējumu 215 institūcijām, kuras iesniegušas projektus *Erasmus+* programmas dažādos izglītības sektoros. 2016.gadā kopējais administrēto *Erasmus+* un iepriekšējā perioda *ES Mūžizglītības programmas* projektu skaits bija 661, 2017.gadā – 784 *Erasmus+* projekti, 2018.gadā – 863, no tiem 501 projekts skolu sektorā. 2018.gadā apstiprināto projektu ietvaros divu gadu laikā mobilitātēs dosies 2479 studenti, 1100 augstskolu mācībspēki, 47 pieaugušo izglītotāji, 344 vispārizglītojošo un 231 profesionālo izglītības iestāžu pedagogi un 870 profesionālo izglītības iestāžu audzēkņi, no tiem 93 audzēkņi īstenos ilgtermiņa mobilitātes *ErasmusPro* aktivitātē.

Izglītības mobilitātes projektos dalībnieki ir smēlušies daudzveidīgas zināšanas, attīstījuši kompetences un inovatīvas prasmes, turklāt ir palielinājusies projektu ietekme institucionālā līmenī. VIAA īstenoja iepriekšējos gados veiksmīgi uzsāktās kampaņas, t.sk. sadarbībā ar JSPA, lai *Erasmus+* programmā mobilitātes projektos aktīvāk iesaistītu cilvēkus ar speciālajām vajadzībām; lai aicinātu darba devējussadarboties ar profesionālās izglītības institūcijām.

*Erasmus+* profesionālās izglītības un mācību mobilitātes hartas *(VET Mobility Charter)* 2017.-2020. aktivitātē konkursu kārtībā tika akreditētas profesionālās izglītības iestādes, kas organizējušas kvalitatīvu mobilitāti audzēkņiem un personālam.Kopumā hartas ir saņēmušas [16 Latvijas profesionālās izglītības iestādes](http://viaa.gov.lv/lat/ek_izgl_programmas_iniciativas/erasmusplus/prof_izgl_mob_harta_level/?tl_id=21503&tls_id=54524). VIAA koordinēja arī Eiropas Kredītsistēmas profesionālajā izglītībā un mācībām *ECVET* aktivitātes Latvijas nacionālo ekspertu komandas darbu, saturiski plānojot un organizējot mācību, informatīvos un pieredzes apmaiņas pasākumus par *ECVET* principu piemērošanu mācību mobilitātēs un profesionālās izglītības sistēmā Latvijā.

 Ar *Erasmus*+ programmas starptautiskās sadarbības aktivitātes *TCA* ietvaros pieejamo atbalstu VIAA un JSPA nodrošināja Latvijas ekspertu, politikas veidotāju, organizāciju un uzņēmumu pārstāvju dalību mācību vizītēs un tematiskos semināros par izglītības un jaunatnes sektora prioritārajām tēmām. Starpnozaru tīklošanās iespēja ar dalībvalstu pārstāvjiem sekmēja *Erasmus*+ programmas partnerību projektu attīstīšanu.

Ar valsts līdzfinansējumu 2016.-2018.gadā tika nodrošināta Latvijas dalība JSPA, VIAA, Izglītības kvalitātes valsts dienesta un Akadēmiskās informācijas centra (turpmāk – AIC**)** administrētos Komisijas izglītības un jaunatnes jomas informācijas tīklos, kas ir nozīmīgi stratēģiski partneri *Erasmus+* ietvaros un atbalsta instrumenti politikas reformu ieviešanai.

Eiropas izglītības sistēmu un politikas informācijas tīkla *Eurydice* Latvijas nodaļa regulāri atjaunināja informāciju par izglītības sistēmu Latvijā, kā arī sagatavoja informācijas apkopojumus tīkla ziņojumiem. Informācijas un konsultāciju tīkla *Euroguidance* Latvijas nodaļasorganizētajos semināros izglītības iestāžu un augstskolukarjerasattīstībasspeciālisti guva zināšanas par mūsdienīgām karjeras izglītības īstenošanas metodēm, t.sk. mobilitātes veicināšanu izglītības ieguves nolūkā.

Eiropas skolu sadarbības tīkla *eTwinning*Nacionālā atbalsta dienesta darbība bija vērsta uz pedagogu profesionālās kompetences pilnveidi, uzsverot projektu metodi un informācijas un komunikācijas tehnoloģiju izmantošanu mācību procesā. Latvijas pedagogiem tika nodrošinātas daudzveidīgas mācību iespējas un veicināts *eTwinning* tīklā iesaistīto skolu pārklājums Latvijā - līdz2018.gada beigām *eTwinning* platformā reģistrēti vairāk nekā 60 % dažāda veida skolu un izglītības iestāžu. Eiropas jaunatnes informācijas tīklu *Eurodesk* Latvijā2018.gadā veidoja jau 21 nevalstiskā organizācija, jauniešu centrs vai pašvaldība Latvijas reģionos. Lai veicinātu jauniešu līdzdalību un informācijas pieejamību par *Erasmus+* piedāvātajām iespējām, *Eurodesk* organizēja pasākumus, katru gadu sasniedzot vairāk kā 5 000 jauniešu un jaunatnes jomā strādājošo. Laika posmā no 2016.gada *Better knowledge on Youth policy*projektā tika apkopota informācija par jaunatnes politiku Latvijā, ievietota un publicēta dalībvalstu *Youth Wiki* portālā*.* Uzsākts darbs pie portāla publicēšanas un regulāras informācijas atjaunošanas. *Strukturētā dialoga* nacionālās darba grupas aktivitāšu ietvaros tika apkopoti jauniešu viedokļi no visas Latvijas par tēmu “Jaunieši Eiropā: Kas tālāk?”, kļūstot par daļu no Jaunatnes mērķiem un pamatu Eiropas Jaunatnes stratēģijai 2019.-2027.gadam, tādējādi arī piedaloties jaunatnes politikas veidošanā.

Nacionālais *Europass* centrs veicināja prasmes un kvalifikāciju apliecinošu *Europass* dokumentu kopuma atpazīstamību un pielietošanu, t.sk. 2016.-2018.gadā Latvijas iedzīvotājiem izsniegti 5267 mobilitātes apliecinājumi. Lai atbalstītu kvalifikāciju salīdzināmību un mācīšanās rezultātu caurskatāmību, Latvijas kvalifikāciju ietvarstruktūras nacionālais koordinācijas punkts veicināja *Eiropas Kvalifikāciju ietvarstruktūras* (EKI) lietošanu sociālo partneru, izglītības un valsts iestāžu darbinieku vidū. Tika nodrošināts informatīvs atbalstsEKI un nacionālās kvalifikāciju ietvarstruktūras jautājumos, t.sk.par pielīdzināšanas procesu un neformālās un ikdienas mācīšanās atzīšanu. Tika turpināts darbs pie *Latvijas kvalifikāciju datubāzes* ([www.latvijaskvalifikacijas.lv](http://www.latvijaskvalifikacijas.lv)), pilnveidojot datu kvalitāti par Latvijas izglītības sistēmā iegūstamajām kvalifikācijām un organizējot datu pārņemšanu no Valsts izglītības informācijas sistēmas. Nodrošināta sasaiste ar Eiropas prasmju, kompetenču, kvalifikāciju un profesiju klasifikāciju portālu ESCO.

Eiropas kvalitātes nodrošināšanas ietvarstruktūras profesionālajā izglītībā un profesionālajā tālākizglītībā (turpmāk – *EQAVET*) nacionālais kontaktpunkts Latvijā veicinājaES dalībvalstīm vienoto profesionālās izglītības kvalitātes indikatoru ieviešanu izglītības sistēmā. Indikatori tika iekļauti Ministru kabineta 2016.gada 20.decembra noteikumos Nr.831 “Izglītības iestāžu, eksaminācijas centru, citu Izglītības likumā noteiktu institūciju, vispārējās un profesionālās izglītības programmu akreditācijas un izglītības iestāžu vadītāju profesionālās darbības novērtēšanas kārtība”. Īstenoto projektu rezultātā 2016.-2019.gadā izstrādātas aptaujas anketas datu ieguvei par *EQAVET* indikatoriem (“absolventu nodarbinātība”, “apgūto prasmju izmantošana darba vietā”, “profesionālās izglītības programmu pieprasījuma apzināšana darba tirgū”), izveidots tiešsaistes anketēšanas rīks, kura aprobācija noritēja 17 profesionālās izglītības iestādēs. Veikta iegūto datu analīze un apzināta izglītojamo, absolventu un prakšu vadītāju apmierinātība ar profesionālās izglītības kvalitāti Latvijā. Izstrādātas rekomendācijas *EQAVET* pamatprincipu nostiprināšanai profesionālajā izglītībā, t.sk. darba vidē balstītu mācību kvalitātes vērtēšanai un nodrošināšanai.

2019.gads ir *Erasmus+* programmas sestais īstenošanas gads, kas balstās uz augstāk minētajiem pozitīvajiem sasniegumiem. Programmai ir ievērojami pieaudzis ES finansējuma piešķīruma līmenis, lai sniegtu iespējas arvien lielākam dalībnieku skaitam. Saskaņā ar Komisijas pārskatīto darba programmu *Erasmus+* īstenošanai 2019.gadā *(Amendment of the 2019 annual work programme for**the implementation of**Erasmus*+*:**the Union Programme for Education, Training, Youth and Sport -**C(2019) 997**of 15 February**2019)* (turpmāk – 2019.gada darba programma) Latvijai ir pieejams lielāks ES finansējuma apmērs, nekā ieplānots valsts budžetā, atbilstoši protokollēmumā noteiktajam. Ievērojot Likuma par budžetu un finanšu vadību 24.panta trešo daļu, nepieciešams Ministru kabineta lēmums par papildu valsts budžeta ilgtermiņa saistību uzņemšanos valsts līdzfinansējumam mobilitātes aktivitāšu nodrošināšanai augstākajā izglītībā, programmas *Erasmus+* valsts aģentūru darbības nodrošināšanai un atbalsta pasākumiem politikas reformu ieviešanai 2019. un 2020.gadā programmas *Erasmus+* ietvaros.

**I. Situācijas apraksts**

1. **Vispārēja informācija par programmas *Erasmus+* finansējumu 2019.gadā**

1. Pieejamais ES finansējuma apmērs programmas *Erasmus+* īstenošanas nodrošināšanai tiek noteikts Komisijas ikgadējā darba programmā, un tas ir atkarīgs no dzīves dārdzības izmaksu izmaiņām, iepriekšējo gadu izpildes un citiem aprēķinu metodē iekļautiem kritērijiem.

2. Atbilstoši protokollēmumā noteiktajam, programmas *Erasmus+* īstenošanai 2019.gadā tika paredzēts kopējais finansējums šādā apmērā:

 2.1. decentralizēto projektu īstenošanai – 21 866 508 *euro*, tai skaitā ES finansējums 8 351 963 *euro* mobilitātes aktivitāšu augstākajā izglītībā nodrošināšanai;

2.2. valsts aģentūru darbības nodrošināšanai – 1 773 710 *euro*, tai skaitā ES finansējums886 855 *euro*;

2.3. politikas reformu ieviešanas atbalstam (instrumenti, kas norādīti informatīvā ziņojuma 3.pielikuma 1.tabulā) – 1 825 767 *euro*, tai skaitā ES finansējums 1 450 854 *euro*.

3. Ņemot vērā Latvijai pieejamā ES finansējuma apmēra pieaugumu 2019.gadā pret protokollēmumā paredzēto ES finansējumu, ārvalstu finanšu palīdzības ieņēmumi palielināti ar pieprasījumu veikt izmaiņas 2019.gada budžetā, pamatojoties uz Likuma par budžetu un finanšu vadību 9.panta 131. daļu.

4. Atbilstoši 2019.gada darba programmā noteiktajam (skat. informatīvā ziņojuma 1.pielikumā), Latvijai paredzēts ES finansējums programmas *Erasmus+* īstenošanai 2019.gadā 28 300 256 *euro* apmērā, kas ietver:

 4.1. decentralizēto projektu izglītības, mācību un jaunatnes jomā īstenošanai programmas *Erasmus+* trīs pamatdarbībās: personu mobilitāte mācību nolūkos (1.pamatdarbība), sadarbība inovācijas veicināšanai un labās prakses apmaiņa (2.pamatdarbība), atbalsts politikas reformām (3.pamatdarbība) (turpmāk kopā - decentralizētie projekti) – 26 353 269 *euro*.

Šo summu veido budžeta pozīcija izglītības un mācību jomai 22 299 194 *euro* apmērā (2019.gada darba programmas 10.tabula),tai skaitā 9 085 729 *euro* mobilitātēm augstākajā izglītībā (2019.gada darba programmas 11.tabula), budžeta pozīcija jaunatnes jomai 2 757 144 *euro* apmērā (2019.gada darba programmas 12.tabula), kā arī aktivitātei „Starptautiskā studentu un personāla mobilitāte” 1 296 931 *euro* apmērā no ES ārējās sadarbības finanšu instrumentiem (2019. gada darba programmas 15.tabula);

4.2. valsts aģentūru darbības nodrošināšanai – 1 243 235 *euro* (2019.gada darba programmas 16.tabula);

4.3. politikas reformu ieviešanas atbalstam – 703 752 *euro* (2019.gada darba programmas 18.tabula).

 5. Ievērojot kopējo ES finansējuma apmēru programmas *Erasmus+* īstenošanai 2019.gadā, ir nepieciešams nodrošināt valsts līdzfinansējumu atbilstoši protokollēmumā noteiktajai atbalsta likmei:

5.1. mobilitātes projektu īstenošanai - 20% apmērā no studentu mobilitātēm pieejamā kopējā finansējuma un 20% apmērā no personāla mobilitātēm pieejamā kopējā finansējuma;

 5.2. valsts aģentūru darbības nodrošināšanai - 50% apmērā no valsts aģentūru darbības nodrošināšanai kopējā nepieciešamā finansējuma;

 5.3. atbalsta pasākumu politikas reformām ieviešanai - atbilstoši Komisijas ikgadējā darba programmā *Erasmus+* īstenošanai noteiktajām ES finansējuma likmēm.

**2. Informācija par nepieciešamo valsts līdzfinansējumu**

**mobilitātes aktivitāšu nodrošināšanai augstākajā izglītībā**

1. *Erasmus+* mobilitāte ir būtisks instruments augstākās izglītības iestāžu internacionalizācijas mērķu sasniegšanā. Valsts līdzfinansējums nodrošina studentiem iekļaujošu un pieejamu augstāko izglītību, lai dalība studiju mobilitātē būtu pēc iespējas mazāk atkarīga no studentasociālekonomiskā statusa.
2. Saskaņā ar *Erasmus+* programmas īstenošanas vadlīnijām kopš 2018.gada projektu konkursa studentu un personāla mobilitātēm ir palielinātas Komisijas noteiktās minimālās un maksimālās vienas vienības izmaksu likmes par 20 *euro* gan mobilitātei augstākajā izglītībā starp *Erasmus+* programmas dalībvalstīm (KA103), gan mobilitātei augstākajā izglītībā starp *Erasmus+* programmas dalībvalstīm un partnerības valstīm (KA107). Minētais liecina par mobilitātes dalībnieku iztikas minimuma un uzturēšanās izdevumu sadārdzinājumu, kā arī programmas kopējo sadārdzinājumu Komisijas aprēķina metodē.

8. Ievērojot protokollēmuma 2.4.1.apakšpunktā un 4.punktā minēto, valsts budžeta līdzfinansējums studentu mobilitātes aktivitātei augstākajā izglītībā (KA103) tiek nodrošināts 20% apmērā no studentu mobilitātes aktivitātes kopējā finansējuma un personāla mobilitātes aktivitātei augstākajā izglītībā – 20% apmērā no personāla mobilitātes aktivitātes kopējā finansējuma.

9. Komisijas 2019. gada darba programmā ir noteikta Latvijai pieejamā ES budžeta dotācija studentu un personāla mobilitātēm 9 085 729 *euro* apmērā. Informācija par pieejamo un papildu nepieciešamo valsts līdzfinansējumu norādīta 1.tabulā.

1.tabula

Informācija par nepieciešamo valsts līdzfinansējumu 2019.gadā

mobilitātes aktivitāšu nodrošināšanai augstākajā izglītībā, *euro*

|  |  |  |  |
| --- | --- | --- | --- |
| 2019.gada darba programmā noteiktais ES finansējums | Nepieciešamais valsts līdzfinansējums (9085729/0,8\*0,2) | 2019.gada budžetā esošais valsts līdzfinansējums (atbilstoši protokollēmumam) | Papildus nepieciešams (2.aile - 3.aile) |
| *1* | *2* | *3* | *4* |
| 9 085 729 | 2 271 432 | 1 737 338 | 534 094 |

 10. 2019.gadā ir nepieciešams papildus valsts līdzfinansējums 534 094 *euro* apmērā, ilgtermiņa saistības 2020.gadā programmas *Erasmus+* īstenošanai plānojot 2019.gada apmērā.

11. Komisija ik gadus pārskata ārējo finanšu instrumentu ietvaros *Heading 4 funds* piešķirtā ES finansējuma apmēru *Erasmus+* programmas aktivitātei „Starptautiskā studentu un personāla mobilitāte” (KA107). *Heading 4* finansējumam ir atšķirīgs plānošanas periods, tādēļ Komisijas darba programmās norādītais ES finansējuma apmērs atšķiras no projektu konkursos faktiski pieejamā. Līdz ar to Latvijai 2019.gadā paredzētāES finansējuma faktiskā summa atbilstoši Komisijas granta līgumā ar VIAA noteiktajam, ir 1 781 968 *euro* (skat. informatīvā ziņojuma 2.pielikumā VIAA granta līguma 8.-11.lpp.)**,** nevis 1 296 931 *euro*, kā norādīts darba programmas 15.tabulā.

12. Aprēķins par 2019.gadā nepieciešamo valsts līdzfinansējumu sniegts 2.tabulā, ievērojot, ka Komisija sedz izmaksas 80% apmērā no mobilitātes projektu īstenošanai pieejamā kopējā finansējuma 1 781 968 *euro* un valsts līdzfinansējums vajadzīgs 20% apmērā no aktivitātes kopējā finansējuma.

2.tabula

Informācija par nepieciešamo valsts līdzfinansējumu 2019.gadā

starptautiskajai studentu un personāla mobilitātei, *euro*

|  |  |  |  |
| --- | --- | --- | --- |
| Komisijas granta līgumā ar valsts aģentūru noteiktais ES finansējums | Nepieciešamais valsts līdzfinansējums (1781968/0,8\*0,2) | 2019.gada budžetā esošais valsts līdzfinansējums (atbilstoši protokollēmumam) | Papildus nepieciešams(2.aile - 3.aile) |
| *1* | *2* | *3* | *4* |
| 1 781 968 | 445 492 | 350 653 | 94 839 |

13. 2019.gadā nepieciešams piešķirt valsts līdzfinansējumu starptautiskajai studentu un personāla mobilitātei 94 839 *euro*, ilgtermiņa saistības 2020.gadā programmas *Erasmus+* īstenošanai plānojot 2019.gada apmērā.

1. **Valsts aģentūru funkciju nodrošināšanai nepieciešamais finansējums**

14. Ievērojot aktuālās politikas norises, programma *Erasmus+* tiek regulāri papildināta ar jaunām aktivitātēm un pilotprojektiem, kā arī Komisija papildina finansējumu dažādiem projektu veidiem. Kā secināts neatkarīgā audita ziņojumos, administratīvās izmaksas abās valsts aģentūrās ir palielinājušās sakarā ar projektu skaitu pieaugumu, kurus tās pārvalda [[1]](#footnote-1).

15. Komisijas 2019.gada darba programmā Latvijai paredzētais ES finansējums 2019.gadā programmas *Erasmus+* valsts aģentūru darbībai ir 1 243 235 *euro*. Finansējuma sadalījumu starp valsts aģentūrām ministrija ir noteikusi šādā apmērā, ko ir attiecīgi paziņojusi 2019.gadā Komisijai:

15.1. 61% jeb 758 373 *euro* – Valsts izglītības attīstības aģentūrai (VIAA);

15.2. 39% jeb 484 861 *euro* – Jaunatnes starptautisko programmu aģentūrai (JSPA).

16. Saskaņā ar protokollēmumu 2018.-2020.gada periodā valsts aģentūrām tiek nodrošināts valsts līdzfinansējums 50% apmērā no kopējā valsts aģentūru darbībai nepieciešamā finansējuma (proti, tādā pašā apmērā kā ES finansējums) katrā no programmas *Erasmus+* īstenošanas gadiem.

17. Līdz ar programmas *Erasmus+* decentralizēto darbību pārvaldībai un uzraudzībai paredzētā ES finansējuma apjoma palielināšanu 2019.gadā, nepieciešams palielināt valsts aģentūru administratīvo budžetu 3.tabulā norādītajā apmērā:

3.tabula

Valsts aģentūru darbības nodrošināšanai 2019.gadā papildus nepieciešamais

valsts līdzfinansējums, *euro*

|  |  |  |  |  |
| --- | --- | --- | --- | --- |
| Valsts aģentūras | Budžetā esošais valsts līdzfinansējums (atbilstoši protokollēmumam) | Budžetā esošais ES finansējums (atbilstoši protokollēmumam) | ES 2019.gada finansējuma sadale starp valsts aģentūrām (ĀFP)  | Papildus nepieciešamais valsts līdzfinansējums (4.aile - 2.aile) |
| *1* | *2* | *3* | *4* | *5* |
| VIAA | 540 982 | 540 982 | 758 373 | 217 391 |
| JSPA | 345 873 | 345 873 | 484 862 | 138 989 |
| Kopā: | 886 855 | 886 855 | 1 243 235 | 356 380 |

 18. Kopējais nepieciešamais papildu finansējums (ES finansējums un valsts līdzfinansējums) 2019.-2020.gadā programmas *Erasmus+* valsts aģentūru darbības nodrošināšanai ir šāds:

18.1. 2019.gadā ministrijas budžeta apakšprogrammā 70.08.00 “Valsts izglītības attīstības aģentūra” palielināt valstslīdzfinansējumu no 540 982 *euro* uz 758 373 *euro* un apropriāciju ārvalstu finanšu palīdzības līdzekļu izmantošanai no 540 982 *euro* uz 758 373 *euro*, kā arī ministrijas budžeta apakšprogrammā 70.10.00 “Jaunatnes starptautisko programmu aģentūra” palielināt valsts līdzfinansējumu no 345 873 *euro* uz 484 862 *euro* un apropriāciju ārvalstu finanšu palīdzības līdzekļu izmantošanai no 345 873 *euro* uz 484 862 *euro*;

18.2. 2020.gadā ilgtermiņa saistības programmas *Erasmus+* īstenošanai plānot 2019.gada apmērā.

**4. Atbalsta pasākumu politikas reformām ieviešanai**

**nepieciešamais valsts līdzfinansējums**

19. Informatīvā ziņojuma 3.pielikuma 1.tabulā “Informācija par ES finansējumu un nepieciešamo valsts līdzfinansējumu *Erasmus+* programmai 2019. un 2020.gadā, sadalījumā pa atbalsta pasākumiem” ir ietverti atbalsta pasākumi, kuriem nepieciešams papildu valsts līdzfinansējums 2019.gadā. Informācija par ES finansējumu un valsts līdzfinansējumu atbalsta pasākumiem norādīta atbilstoši 2019.gada darba programmā noteiktajam ES finansējumam (3.kolonna) un maksimālajai Komisijas finansējuma likmei (5.kolonna).

20. 2019.gada darba programmā atsevišķu atbalsta pasākumu īstenošanai ir norādīts ES finansējums nevis vienam gadam, bet gan kopsumma vairāku gada periodam, par kuru tiek slēgts viens granta līgums (skat. informatīvā ziņojuma 5.pielikumā 2018.gada darba programmu). Līdz ar to aprēķinam par pamatu tiek ņemta 2019. un 2020.gadam piešķirtā ES finansējuma kopsumma (3.kolonna).

21. 2019. un 2020. gadā nepieciešamā līdzfinansējuma apmērs ir precizēts atbilstoši faktiski pieejamajam ES finansējuma apmēram, Komisijas finansējuma likmei, kā arī jauniem granta lēmumiem un projektiem. Informatīvā ziņojuma 3.pielikuma 1.tabulā atspoguļotie aprēķini rāda, ka ministrijas budžeta apakšprogrammā 70.08.00. nepieciešams palielināt valsts līdzfinansējumu par 7 611 *euro*, ko var veikt, izmantojot apakšprogrammā 70.11.00. esošos brīvos līdzekļus.

22. Katra atbalsta pasākuma īstenošanas ieviešanu nacionālā līmenī nodrošina institūcijas (*national bodies*), kuras Komisijai ir deleģējusi programmas *Erasmus+* dalībvalsts atbildīgā valsts iestāde, ņemot vērā šo institūciju kompetenci, specializāciju un piekļuvi informācijai valsts līmenī. Informatīvā ziņojuma 3.pielikuma 1.tabulā ir ietvertiatbalsta pasākumi, kur ES finansējums tiek piešķirts deleģētajām institūcijām uz specializētu projektu pieteikumu konkursa pamata. Komisijas ikgadējās darba programmās ES paredzētais finansējuma apmērs Latvijai tiek norādīts tikai daļai atbalsta pasākumu. Pārējiem atbalsta pasākumiem ES finansējums tiek piešķirts ar tipveida granta līgumu, kas tiek slēgts starp Komisiju un atbalsta pasākuma īstenotāju. Granta līgumā ir definēti uzdevumi deleģētajai institūcijai, aktivitāšu īstenošanas noteikumi, kā arī pušu saistības. Granta līgumā ir noteikts tā spēkā stāšanās brīdis un darbības ilgums, kas attiecīgi nosaka finanšu attiecināmības periodu, kā arī ir noteikts maksimālais ES piešķirtā finansējuma apmērs un Komisijas finansējuma likme.

Informatīvā ziņojuma 3.pielikuma 1.tabulā ir uzrādīti divi atbalsta pasākumi, kuru ietvaros tiks turpināta ar protokollēmumu atbalstīto aktivitāšu otrā fāze:

**22.1.** *EQAVET National Reference Points* projekta ietvaros Eiropas kvalitātes nodrošināšanas ietvarstruktūras profesionālajā izglītībā un tālākizglītībā nacionālais kontaktpunkts Latvijā turpinās datu ieguvi par *EQAVET* indikatoriem trīs tautsaimniecībai svarīgās nozarēs (kokrūpniecība, tūrisms, informācijas un komunikācijas tehnoloģijas), izmantojot un pilnveidojot iepriekšējā projekta fāzē izstrādāto tiešsaistes anketēšanas rīku. Projekta laikā tiks izstrādāti ieteikumi *EQAVET* indikatoru noteikšanai un izmantošanai kvalitātes novērtēšanā, īpašu uzmanību pievēršot iegūto datu praktiskai izmantošanai izglītības iestādes darbības kvalitātes uzlabošanā **Latvijā;**

2**2**.2. *Databases and registers for qualifications (EQF-NCPs)* projekta ietvaros Eiropas kvalifikāciju ietvarstruktūras nacionālais koordinācijas punkts AIC veiks Latvijas kvalifikāciju datubāzes funkcionalitātes u.c. uzlabojumus ar mērķi datubāzi padarīt lietotājiem uztveramāku un interaktīvāku, kā arī pieejamāku plašākai mērķauditorijai. Tiks nodrošināta informācijas par kvalifikācijām un to mācīšanās rezultātiem pieejamība Mācīšanās iespēju un kvalifikāciju portālā (LOQ) un Eiropas prasmju, kompetenču, kvalifikāciju un profesiju klasifikāciju portālā (ESCO).

23. Informatīvā ziņojuma 3.pielikuma 1.tabulas 3. un 4.punktā ir minētas starptautiskās sadarbības aktivitātes *Transnational Cooperation Activities* (*TCA*), kuras īsteno *Erasmus+* valsts aģentūras. Saskaņā ar Komisijas pieeju, 2019.gadā *TCA* piešķirtais ES finansējums izglītības un mācību jomā 370 642 *euro* tiek aprēķināts 5% apmērā no 2.pamatdarbības budžeta, ko veido katram izglītības sektoram paredzētā budžeta kopējā summa (skat. informatīvā ziņojuma 2.pielikumā VIAA granta līguma 6.-7.lpp.). Savukārt 2019.gadā *TCA* piešķirtais ES finansējumsjaunatnes jomā 303 205 *euro* tiek aprēķināts 30%apmērā no 2.pamatdarbībai paredzētābudžeta kopējās summas un tiek norādīts Komisijas darba programmā (2019.gada darba programmas 12.tabula). Savukārt *TCA* aktivitāšu īstenošanai nodrošināts ES finansējums 95% apmērā no kopējās paredzētās summas (2019.gadā – 95% no 303 205 *euro*).

24. Informatīvā ziņojuma 3.tabulas 15. un 16.punktā minēto atbalsta pasākumu ietvaros Latvija turpina dalību vairāku starptautisko dažādu izglītības līmeņu pētījumu īstenošanā. Līdz šim liela daļa no pētījumu izmaksām tika līdzfinansēta no ES fondu līdzekļiem, taču pēdējos gados Latvijai bija iespēja pieteikties arī *Erasmus+* grantiem, kas nodrošina starptautisko izmaksu līdzfinansējumu līdz pat 80%. Tas dod iespēju ne vien paplašināt līdzdalības apjomu pētījumos, bet arī nodrošina to, ka Latvija piedalās globālās nozīmes pētījumos kopumā, ko ir apliecinājušas visas ES valstis, plānojot līdzfinansējumu starptautisko izmaksu segšanai. Latvijas dalība starptautiskajās pētījumu programmās nodrošina iespēju novērtēt Latvijas izglītības kvalitāti pēc vienotiem, starptautiski salīdzināmiem kritērijiem un veicināt datu iekļaušanu vienotā sistēmā.

 24.1. 2018.gadā Latvijā sākās Ekonomiskās sadarbības un attīstības organizācijas OECD Starptautiskās pieaugušo kompetenču novērtēšanas programmas *PIACC*(*The Programme for the International Assessment of Adult Competencies*) pētījums. *PIACC* ir visaptverošākais starptautiskais instruments, kas nodrošina iespēju izvērtēt pieaugušo profesionālās kompetences, kā arī salīdzināt tās starptautiskā kontekstā. Latvija šajā pētījumā piedalīsies pirmo reizi, līdz šim tāda mēroga mūsu sabiedrības izglītības un prasmju pētījums nav veikts. Dalību OECD *PIAAC* pētījumā ministrija nodrošina sadarbībā ar projekta partneri – Latvijas Universitāti. Līdzfinansējums nepieciešams starptautiskās dalības maksas daļas apmaksai. 2018.gadā, kas iezīmējās kā pētījuma 1.īstenošanas gads nebija iespējams piesaistīt ES finansējumu, līdz ar to maksājums par 2018.gadu tika pilnībā maksāts no Eiropas Sociālā fonda līdzekļiem (kas sākotnēji nebija plānots, jo bija sagaidāms ES finansējuma konkurss arī uz 2018.gadu). Līdz ar to, lai izlīdzinātu plānotās izmaksas uz nākamajiem gadiem, nepieciešams valsts līdzfinansējums 20% apmērā no starptautisko iemaksu apjoma.

24.2. 2019.gadā Latvija ir izteikusi interesi piedalīties Starptautiskajā pilsoniskās izglītības IEA ICCS(*International Civic and Citizenship Education Survey*) pētījumā, kas salīdzinoši laikā un telpā vērtē skolēnu pilsoniskās zināšanas, attieksmes, pašreizējo līdzdalību un iesaistīšanos. Pētījuma mērķis ir izpētīt, cik lielā mērā dalībvalstu jaunieši ir gatavi uzņemties dažādas pilsoniskās lomas, kas raksturīgas 21.gadsimta otrajai desmitgadei. Līdzfinansējums nepieciešams starptautiskās dalības maksas daļas apmaksai. Līdz šim pētījuma izmaksas tika segtas no valsts budžeta vai Latvijas Universitātes (kas bija pētījuma īstenotājs iepriekšējos ciklos) līdzekļiem. Ņemot vērā pieaugošo pilsoniskās līdzdalības un izglītības nozīmi, nepieciešams stiprināt šī pētījuma nozīmi Latvijā, attiecīgi plānojot līdzfinansējumu no valsts budžeta līdzekļiem. Nacionālās pētījuma izmaksas turpmākajos ciklos plānots iekļaut kā vienu no prioritātēm valsts pētījumu programmā izglītībai.

25. Ministrija ir iesaistījusies *Erasmus+* politikas reformu ieviešanas aktivitātes projektā “OpenU/BLOOM” *(Online Pedagogical resources for European Universities –* turpmāk projekts *OpenU/BLOOM)* (skat. 6. pielikumu), kurā pavisam ir 21 partneris un vadošais partneris ir Parīzes Sorbonas Universitāte 1. Projekta *OpenU/BLOOM* mērķis ir izveidot Eiropas līmeņa mācīšanās e-platformu, kas sekmē sadarbību digitālās mācīšanās jomā, atbalstot virtuālu un jaukta veida (blended) studentu mobilitāti, veido virtuālās mācīšanās kopienas un dalās ar labo praksi šajā jomā. Plānots, ka šajā Eiropas līmeņa tiešsaistes platformā tiks apvienoti projekta universitāšu partneru esošie atvērtās mācīšanās resursi, lai sekmētu dziļāku akadēmisko un starptautisko sadarbību e-studiju vidē un formā.

**5. Vispārēja informācija par programmas “Eiropas Solidaritātes korpuss” finansējumu 2019.gadā**

26. Komisijas centieni ir vērsti uz vajadzību ieguldīt jaunatnē un iesaistīt plašākas jauniešu grupas, līdz ar ko 2018.gadā tika uzsākta jauna ES programma “Eiropas Solidaritātes korpuss” (turpmāk - *Solidaritātes korpuss*). Programma *Solidaritātes korpuss* ir izveidota ar Eiropas Parlamenta un Padomes 2018.gada 2.oktobra Regulu (ES) 2018/1475, ar ko paredz Eiropas Solidaritātes korpusa tiesisko regulējumu un groza Regulu (ES) Nr. 1288/2013, Regulu (ES) Nr. 1293/2013 un Lēmumu Nr. 1313/2013/ES (turpmāk – regula Nr. 2018/1475). Programmas vispārējais mērķis ir veicināt solidaritāti, iesaistot organizācijas un jauniešus solidaritātes aktivitātēs, kas risina sabiedrībai aktuālus izaicinājumus, uzlabo jauniešu kompetences, sadarbojoties stiprina tādas Eiropas vērtības kā solidaritāte, vienlīdzība un sociālā iekļaušana.

27. Programmai *Solidaritātes korpuss* ir nodrošināts patstāvīgs ES finansējums. Laikposmā no 2018.gada 1.janvāra līdz 2020.gada 31.decembrim ES finansējums ir paredzēts 375 600 000 *euro* apmērā (pašreizējās cenās), lai aktivitātēs iesaistītos 100 000 jauniešu visā ES. Programmas ietvaros iespējams īstenot Solidaritātes projektus, Brīvprātīgā darbaprojektus, kā arī algota darba un apmaksātas prakses projektus, piedāvājot aktivitāšu iespējas dalībnieka dzīvesvietas valstī vai ārvalstīs (starptautiska līmeņa projekti).

28. Programmas *Solidaritātes korpuss* pamatā ir sinerģija ar *Erasmus+* programmu, jo tiek izmantotas jau pastāvošās *Erasmus+* programmas pārvaldības procedūras un struktūras[[2]](#footnote-2). Ministrija ir atbildīgā valsts iestāde par abu programmu īstenošanu Latvijā, t.sk. par neatkarīga auditora jeb regulas Nr. 2018/1475 19.panta 1.punktā norādītās revīzijas iestādes, kura sniedz atzinumu Komisijai par valsts aģentūras sagatavoto ikgadējo vadības deklarāciju, norīkošanu. Par *Erasmus+* jaunatnes sektoru atbildīgā JSPA pilda arī programmas *Solidaritātes korpuss* valsts aģentūras funkcijas, nacionālā līmenī nodrošinot programmas ieviešanu un finanšu nolīgumu pārvaldību: administrē decentralizētos projektus, veic dažādas atbalsta aktivitātes, veicina programms atpazīstamību un jaunu projektu iesniedzēju iesaisti. Programmā *Solidaritātes korpuss* arī irkonsolidētas *Erasmus+* programmas Brīvprātīgā darba aktivitātes ar tām piešķirto budžetu. Tādējādi jaunatnes jomas projektu finansēšana tiek turpināta divu dažādu regulu ietvaros, bet ar vienu pārvaldības un ieviešanas mehānismu.

29. ES finansējums programmas *Solidaritātes korpuss* īstenošanai ir noteikts Komisijas ikgadējā darba programmā. 2019.gada darba programmā (skat. informatīvā ziņojuma 4.pielikumā) Latvijai paredzēts ES kopējais finansējums programmas *Solidaritātes korpuss* īstenošanai 1 514 958 *euro* apmērā, t.sk. decentralizēto aktivitāšu projektiem (2019.gada darba programmas 3.tabula) 1 420 657 *euro* un valsts aģentūras funkciju nodrošināšanai 94 301 *euro* (2019.gada darba programmas 4.tabula).

30. Saskaņā ar Komisijas prasībām, finansiālu atbalstu programmas *Solidaritātes korpuss* projektam var iegūt tikai tās organizācijas, kurām piešķirta Kvalitātes zīme Brīvprātīgā darba, prakses un darba projektu īstenošanai. Solidaritātes projektu lielākā daļa ir saistīta ar brīvprātīgo darbu, tāpēc JSPA īsteno īpašu individuālu darbu ar esošajiem un potenciālajiem programmu *Erasmus+* un *Solidaritātes korpuss* sadarbības partneriem. 2018.gadā JSPA uzsāka no organizācijām saņemto Kvalitātes zīmes pieteikumu izvērtēšanu. Kopumā 2018.gada beigās Latvijā bija 162 organizācijas (t.sk. pašvaldības un pašvaldību iestādes), kurām piešķirta akreditācija vai Kvalitātes zīme. Vienlaikus JSPA nodrošināja visu *Erasmus+* programmas Brīvprātīgā darba organizāciju informēšanu par programmas *Solidaritātes korpuss* nosacījumiem un to reģistrāciju programmā *Solidaritātes korpuss.*

31. 2019.gads ir otrais gads programmas *Solidaritātes korpuss* darbības ciklā. 2018. un 2019. gadā izsludinātajos projektu konkursos JSPA kopumā saņemti 126 un apstiprināti 48 projekti no visiem Latvijas reģioniem. Apstiprinātajiem projektiem piešķirts finansējums 781 062 *euro* apmērā, apgūstot 73% nošajos konkursos projektiem pieejamā finansējuma. Lai nodrošinātu programmas *Solidaritātes korpuss* darbību pieejamību ikvienam jaunietim, JSPA organizē atbalsta pasākumus dažādām mērķa grupām, t.sk. veicina nelabvēlīgā situācijā esošu jauniešuunjauniešu ar ierobežotām iespējām iesaistīšanos. Apstiprinātajos projektos plānots iesaistīt 282 dalībniekus, no tiem 64 ar ierobežotām iespējām. 13 Latvijas jauniešiem būs iespēja īstenot Brīvprātīgā darba aktivitāti tepat Latvijā.

32. Saskaņā ar Centrālās Statistikas pārvaldes datiem 2018.gada beigās Latvijā jauniešu vecumā 15-24 gadiem bezdarba līmenis bija 12,2%. Ņemot vērā esošo situāciju, ir būtiski, ka tiek īstenoti Brīvprātīgā darba, prakses un darba projekti un Solidaritātes projekti, kas dod iespēju jauniešiem ne tikai veidot iekļaujošāku sabiedrību, atbalstot neaizsargātos cilvēkus un reaģējot uz sabiedrības izaicinājumiem, bet arī gūt noderīgu pieredzi, apgūt jaunas prasmes un kompetences, kas veicina viņu personīgo, sociālo, pilsonisko un profesionālo attīstību, tādējādi uzlabojot viņu nodarbinātības iespējas.

33. Brīvprātīgā darba, prakses un darba projekti ir unikāla iespēja Eiropas Savienības fondu 2014.-2020.gada plānošanas perioda darbības programmas “Izaugsme un nodarbinātība”8.3.3. specifiskā atbalsta mērķa“Attīstīt NVA[[3]](#footnote-3) nereģistrēto NEET[[4]](#footnote-4) jauniešu prasmes un veicināt to iesaisti izglītībā, NVA īstenotajos pasākumos Jauniešu garantijas ietvaros un nevalstisko organizāciju vai jauniešu centru darbībā” projekta „Proti un Dari” dalībnieku iesaistei turpinājuma aktivitātēs, dodot viņiem iespēju gūt pirmo brīvprātīgā darba vai darba pieredzi tepat Latvijā vai ārvalstīs*.*

34. Jaunieši ar ierobežotām iespējām, tostarp NEET grupas jaunieši, kuri ES un Latvijas jaunatnes politikas plānošanas dokumentos ir atzīmēta kā prioritāra mērķa grupa, ir ļoti specifiska. Tās iesaistei Brīvprātīgā darba, darba un prakses projektos ir nepieciešama papildu sagatavošana un ievadīšana darbā, mācību iespēju nodrošināšana, atbalstīšana darba pienākumu izpildes laikā, piesaistot atbalsta personas jeb mentorus. Turklātdarba un prakses projektos netiek paredzēts finansējums jauniešu iztikai un dzīvesvietas nodrošināšanai. Mērķa grupas specifika, kā arī projekta finansējuma ierobežojošie izlietojuma nosacījuminemotivēpotenciālos projekta īstenotājus **-** kas ir darba devēji **-** veidot darba attiecības ar šīs mērķa grupas jauniešiem. Vienīgais risinājums šajā situācijā būtu finansiāla atbalsta sniegšana darba devējiem.

35. Ņemot vērā, ka darba un prakses projekti programmas *Solidaritātes korpuss* ietvaros tiek īstenoti pirmo reizi, nepieciešams veicināt darba devējuizpratni par iespēju veidot darba attiecības ar viņiem jaunu mērķa grupu - jauniešiem ar ierobežotām iespējām, kā arī pielāgot darba uzdevumus atbilstoši vietējās sabiedrības vajadzībām.

36. Lai palielinātu programmā *Solidaritātes korpuss* iesaistīto organizāciju skaitu, veidotu izpratni par solidaritātes jēdzienu un ieinteresētu īstenot starptautiskus jaunatnes jomas projektus, JSPA īsteno dažādus informatīvos un atbalsta pasākumus, tostarp mācības un darbnīcas potenciālajiem un esošajiem projektu īstenotājiem.

|  |
| --- |
| **6.** **Informācija par programmas *Solidaritātes korpuss* īstenošanai****nepieciešamo valsts līdzfinansējumu** |
|  |

37.Programmas *Solidaritātes korpuss* 2019.gada darba programmas 3.tabulā decentralizēto aktivitāšu projektiem noteiktā kopējā ES finansējuma 1 420 657 *euro* ietvaros ir ietverti atbalsta pasākumi “Starptautiskās un nacionālās atbalsta aktivitātes, kā arī Kvalitātes zīmes aktivitātes” (*Transnational and National Networking Activities and Quality Label Activities - NET)* un *(Specific training for participants in cross-border solidarity activities – STEC)*, ar maksimālo Komisijas finansējuma likmi 95% (skat. informatīvā ziņojuma 3.pielikuma 3.tabulu).

38. Atbalsta pasākuma *NET* ietvaros JSPA kopā ar citu valstu aģentūrām ir iesaistījusies stratēģisku partnerību ilgtermiņa projektos, kas ir svarīgi instrumenti jaunatnes politikas atbalstam (piemēram,2018.gadā izveidota partnerība par sistēmisku pieeju darbā ar jauniešiem NEET situācijā), kāarī nodrošina Komisijas prasības saistībā ar bijušo programmas dalībnieku *(alumni)* tīkla izveidi un uzturēšanu. Atbalsta pasākuma *STEC* ietvaros JSPA nodrošina mācības un projektu izvērtēšanas aktivitātes brīvprātīgā darba, prakses un darba projektā iesaistītajiem jauniešiem un organizācijām atbilstoši Eiropas komisijas prasībām.

39. ES piešķirtais finansējuma apmērs programmas *Solidaritātes korpuss* valsts aģentūras darbības nodrošināšanai ir salīdzinoši neliels un nesedz visas saistītās izmaksas pilnā apmērā. Aprēķins par nepieciešamo valsts līdzfinansējumu sniegts informatīvā ziņojuma 4.tabulā un 3.pielikuma 4.tabulā, ievērojot tālāk minēto:

39.1. ņemot vērā veicamos uzdevumus, lai nodrošinātu JSPA kā valsts aģentūras darbību atbilstoši regulā Nr.2018/1475 noteiktajam un Ministru kabineta 2012. gada 11. decembra noteikumos Nr. 863 “Jaunatnes starptautisko programmu aģentūras nolikums” minēto funkciju attiecībā uz programmu *Solidaritātes korpuss* izpildi;

39.2. ievērojot programmas *Solidaritātes korpuss* tiesiskajā regulējumā[[5]](#footnote-5) noteikto, ka regulas Nr.1288/2013 27.panta 9.punktu pēc analoģijas ar programmu *Erasmus+* piemēro *Solidaritātes korpusam*: „Valsts iestāde nodrošina pietiekamu savas valsts aģentūras darbības līdzfinansējumu, lai nodrošinātu, ka Programmu pārvalda atbilstīgi piemērojamām Savienības normām”. Līdz ar to programmas *Solidaritātes korpuss* valsts aģentūras JSPA darbības nodrošināšanai valsts līdzfinansējumam ir jāpiemēro likme 50% apmērā no valsts aģentūras darbības nodrošināšanai kopējā nepieciešamā finansējuma (proti, tādā pašā apmērā kā ES finansējums);

39.3. kā arī ņemot vērā specifisko mērķauditoriju – jaunieši, nepieciešams skaidrot solidaritātes būtību, nodrošināt programmas popularizēšanas aktivitātes, uzņēmumu piesaisti, tai skaitā, nepieciešams finansējums nacionāla mēroga mācībām potenciālajiem projektu iesniedzējiem, atbalsta pasākumiem atstiprināto projektu īstenotājiem, projektu izvērtēšanas ekspertiem, Kvalitātes zīmes izvērtētājiem un mācību organizētājiem, šos pasākumus finansējot no valsts līdzfinansējuma 50% daļas.

4.tabula

JSPA kā programmas *Solidaritātes korpuss* valsts aģentūras darbības nodrošināšanai 2019.gadā un 2020.gadā nepieciešamais finansējums, *euro*

| Izdevumu pozīcija | Nepieciešamais finansējums2019.gadā | Nepieciešamais finansējums2020.gadā | Izdevumu apraksts |
| --- | --- | --- | --- |
| Atlīdzība  | 161 575 | 161 575 | Lai nodrošinātu programmas *Solidaritātes korpuss* īstenošanu atbilstoši Komisijas noteiktajām prasībām, 2019. un 2020. gadā plānotas 6 amata vietas (slodzes). Visiem nodarbinātajiem ir 3. kvalifikācijas kategorija. Atlīdzībai nepieciešamais finansējuma apmērs veidojas šādi:1.Mēnešalga 104 166 *euro* (1,5 slodzes – 12. mēnešalgas grupa un 4,5 slodzes – 11. mēnešalgas grupa);2.Prēmijas un naudas balvas – 10 417 *euro*;3. Vispārējās piemaksas 10 417 *euro;*4.Sociālās garantijas – 5 208 *euro*;5.Darba devēja valsts sociālās apdrošināšanas obligātās iemaksas – 31 367 *euro*. |
| Mācību, darba un dienesta komandējumi;dienesta un darba braucieni | 6 000 | 6 000 | Iekšzemes, ārvalstu (mācību, darba braucieni, t. sk. Komisijas rīkotas mācības, sanāksmes, semināri). Izdevumos ietilpst ceļa izdevumi, dienas nauda, viesnīcas izdevumi. Gadā tiek plānoti vidēji 1000 *euro* uz vienu iesaistīto darbinieku, paredzēti vismaz 6 komandējumi gadā. |
| Informācijas sistēmu uzturēšana | 3 000 | 3 000 | Mājaslapas uzturēšana un funkcionalitātes nodrošināšana, datu rezerves kopēšana attālinātā datu centrā, licenču noma. |
| Pārstāvība un sabiedriskās attiecības, kursu un semināru organizēšana | 13 977 | 13 977 | 10 informatīvo un reprezentācijas materiālu par programmu *Solidaritātes korpuss* izstrāde. 2 žurnāla “Jaunatne” (2000 eksemplāri) izdevumu izdošana, kas ir informatīvs materiāls par neformālās izglītības jomu, programmas aktualitātēm un īstenoto projektu pieredzi.Informatīvo pasākumu īstenošana, tostarp 4 reģionālo pasākumu organizēšana, lai informētu jauniešus un viņu atbalsta personas par programmas piedāvātajām iespējām, 3 semināru par projektu pieteikumu veidlapu aizpildīšanu un 6 informatīvu semināru par projektu īstenošanu organizēšana. |
| Administratīvie ar valsts aģentūras darbības nodrošināšanu saistītie izdevumi | 3000 | 3000 | Mediju monitorings, darbinieku dalība kursos un semināros, projektu un intereses izteikumu izvērtēšanas vizītes u.c. izdevumi valsts aģentūras darbības nodrošināšanai. |
| Biroja preces un inventārs | 1050 | 1050 | Biroja preces darba procesa nodrošināšanai, t.sk. kancelejas preces, biroja papīrs, mazvērtīgais inventārs (vērtībā līdz 175 *euro*), u.c. |
| Kopā | 188 602 | 188 602 |  |
| *tai skaitā:* |  |  |  |
| ES finansējums  | 94 301 | 94 301 | Atbilstoši informatīvā ziņojuma 29.punktā norādītajam finansējuma sadalījumam. |
| Valsts līdzfinansējums | 94 301 | 94 301 |  |

 40. Kopējais nepieciešamais finansējums (ES finansējums un valsts līdzfinansējums) 2019.-2020.gadā JSPA kā programmas *Solidaritātes korpuss* valsts aģentūras darbībai, t.sk. lai nodrošinātu atbalsta pasākumu *NET* un *STEC* īstenošanu, ievērojot ES finansējuma likmi (skat. informatīvā ziņojuma 3.pielikuma 4.tabulu), ir šāds:

40.1. 2019.gadā ministrijas budžeta apakšprogrammā 70.10.00 “Jaunatnes starptautisko programmu aģentūra” valsts līdzfinansējums 109 726 *euro* apmērā un apropriācija ārvalstu finanšu palīdzības līdzekļu izmantošanai 387 367 *euro*;

40.2. 2020.gadā ilgtermiņa saistības programmas *Solidaritātes korpuss* īstenošanai plānot 2019.gada apmērā.

41. Saskaņā ar programmas *Solidaritātes korpuss* 2019.gada darba programmā noteikto *Brīvprātīgā darba, prakses un darba projektu* finansēšanai finansēšanai Komisija sedz izmaksas līdz 80% apmērā no tiem pieejamā kopējā finansējuma. Lai nodrošinātu jauniešiem iespēju izrādīt savu solidaritāti, risinot vietējās sabiedrības aktuālus izaicinājumus un iegūstot pirmo darba pieredzi, t.sk. jauniešiem ar ierobežotām iespējām, kā arī lai veicinātu līdzdalību, *Brīvprātīgā darba, prakses un darba projektiem* irnepieciešams valsts līdzfinansējums. Aprēķins par 2019.gadā nepieciešamo valsts līdzfinansējumu sniegts 5.tabulā, ievērojot ES finansējuma likmi.

5.tabula

Informācija par nepieciešamo valsts līdzfinansējumu 2019.gadā

programmas*Solidaritātes korpuss*projektiem, *euro*

| Projekti/Atbildīgā valsts aģentūra, budžetaapakšprogramma | 2019.gada darba programmā noteiktais ES finansējums | 2019.gada darba programmā noteiktā maksimālā Komisijas likme, % | 2019.gada budžetā ieplānotais valsts līdz-finansējuma apmērs | Nepieciešamais valsts līdzfinansējuma apmērskopā2019.gadā | Atsauce uz Komisijas darba programmu 2019.gadam |
| --- | --- | --- | --- | --- | --- |
| *Brīvprātīgā darba, prakses un darba projekti**JSPA, 70.12.00* | 1 017 458 | 80% | 0 | 254 365 | 2.3.2.1. sadaļa*,*a) un b) apakšpunkts |

42. Kopējais JSPA nepieciešamais finansējums (ES finansējums un valsts līdzfinansējums) 2019.-2020.gadā programmas *Solidaritātes korpuss* projektu īstenošanai ir šāds:

42.1. 2019.gadā ministrijas budžeta apakšprogrammā 70.12.00 “Eiropas Kopienas programmu projektu īstenošana” valsts līdzfinansējums 254 365 *euro* apmērā un apropriācija ārvalstu finanšu palīdzības līdzekļu izmantošanai 1 017 458 *euro*;

42.2. 2020.gadā ilgtermiņa saistības programmas *Solidaritātes korpuss* īstenošanai plānot 2019.gada apmērā.

**II. Turpmākā rīcība**

1. Programmas ***Erasmus+*** īstenošanai 2019. un 2020. gadā atļaut ministrijai precizēt valsts līdzfinansējumu un ārvalstu finanšu palīdzības ieņēmumus šādā apmērā (katrā no gadiem):
	1. ministrijas budžeta apakšprogrammā 70.08.00 „Valsts izglītības attīstības aģentūra”:
		1. atbalsta pasākumu politikas reformām ieviešanai valsts līdzfinansējumu palielināt par 7 611 *euro*, pārdalot finansējumu no apakšprogrammas 70.11.00 „Dalība Eiropas Savienības izglītības sadarbības projektos”, un ārvalstu finanšu palīdzības ieņēmumus palielināt par 192 023 *euro*;
		2. valsts aģentūras darbības nodrošināšanai valsts līdzfinansējumu palielināt par 217 391 *euro* un ārvalstu finanšu palīdzības ieņēmumus palielināt par 217 391 *euro*;
	2. ministrijas budžeta apakšprogrammā 70.10.00 „Jaunatnes starptautisko programmu aģentūra”:
		1. atbalsta pasākumu politikas reformām ieviešanai valsts līdzfinansējumu samazināt par 41 193 *euro*, novirzot finansējumu valsts aģentūras darbības nodrošināšanai, un ārvalstu finanšu palīdzības ieņēmumus samazināt par 110 662 *euro*, novirzot finansējumu valsts aģentūras darbības nodrošināšanai;
		2. valsts aģentūras darbības nodrošināšanai valsts līdzfinansējumu palielināt par 138 989 *euro*, no tiem 41 193 *euro* pārdalot no atbalsta pasākumiem un 4 778 *euro* pārdalot no apakšprogrammas 70.11.00 „Dalība Eiropas Savienības izglītības sadarbības projektos”, un ārvalstu finanšu palīdzības ieņēmumus palielināt par 138 989 *euro*, no tiem 110 662 *euro* pārdalot no atbalsta pasākumiem;
	3. ministrijas budžeta apakšprogrammā 70.11.00 „Dalība Eiropas Savienības izglītības sadarbības projektos” atbalsta pasākumu politikas reformām ieviešanai valsts līdzfinansējumu samazināt par 12 389 *euro*, no tiem 7 611 *euro* pārdalot uz apakšprogrammu 70.08.00 „Valsts izglītības attīstības aģentūra” un 4 778 *euro* pārdalot uz apakšprogrammu 70.10.00 „Jaunatnes starptautisko programmu aģentūra”, un ārvalstu finanšu palīdzības ieņēmumus palielināt par 48 881 *euro*;
	4. ministrijas budžeta apakšprogrammā 70.15.00 „Eiropas Savienības programmas *Erasmus+* projektu īstenošanas nodrošināšana”:
		1. mobilitātes aktivitāšu augstākajā izglītībā nodrošināšanai valstslīdzfinansējumu palielināt par 534 094 *euro* un ārvalstu finanšu palīdzības ieņēmumus palielināt par 2 136 376 *euro*;
		2. aktivitātei „Starptautiskā studentu un personāla mobilitāte” valstslīdzfinansējumu palielināt par 94 839 *euro* un ārvalstu finanšu palīdzības ieņēmumus palielināt par 379 358 *euro*.

2. Programmas ***Solidaritātes korpuss*** īstenošanai 2019. un 2020.gadā, pamatojoties uz 2019.gada darba programmā noteiktajām ES finansējuma likmēm, atbalstīt valsts līdzfinansējuma un ārvalstu finanšu palīdzības iestādes ieņēmumos palielināšanu ministrijas budžetā šādā apmērā (katrā no gadiem):

2.1. ministrijas budžeta apakšprogrammā 70.10.00 „Jaunatnes starptautisko programmu aģentūra” atbalsta pasākumu ieviešanai un valsts aģentūras darbībasnodrošināšanai valstslīdzfinansējumu palielināt par109 726 *euro* un ārvalstu finanšu palīdzības ieņēmumus palielināt par 387 367 *euro*;

2.2. ministrijas budžeta apakšprogrammā 70.12.00 „Eiropas Kopienas programmu projektu īstenošana” projektu īstenošanai valstslīdzfinansējumu palielināt par 254 365 *euro* un ārvalstu finanšu palīdzības ieņēmumus palielināt par 1 017 458 *euro*.

Iesniedzējs:

Izglītības un zinātnes ministre I.Šuplinska

Vizē:

Valsts sekretāra vietnieks –

Sporta departamenta direktors,

valsts sekretāra pienākumu izpildītājs E.Severs

22.08.2019. 8:56

6262

E.Vīka

67047707; evi.vika@izm.gov.lv

1. Internal Audit of the System “*Management of the EU Erasmus+Programme*” Agency for International Programmes for Youth, Internal audit report, 10 March 2019. Internal Audit of the System “*Management of the EU Erasmus + Programme*”, The State Education Development Agency, Internal audit report, 10 March 2019. [↑](#footnote-ref-1)
2. regulas Nr. 2018/1475 18. un 20. pants. [↑](#footnote-ref-2)
3. NVA- Nodarbinātības valsts aģentūra [↑](#footnote-ref-3)
4. NEET- jaunieši, kas nemācās, nestrādā un neiegūst arodu.  [↑](#footnote-ref-4)
5. regulas Nr. 2018/1475 18. pants. [↑](#footnote-ref-5)